 NA EVANS JAOLA SERIKALI imetangaza mpango kabambe unaoshirikisha sekta zote muhimu kuhakikisha haitakuwa ikiagiza mahindi kutoka nje ifikapo mwaka 2025. Hatua hii inalenga uzalishaji unaopiku zaidi ya magunia milioni 44 ambayo huhitajika kulisha taifa kila mwaka. Sehemu ya mpango huo ni kuhakikisha upatikanaji wa mbegu bora za mahindi na vile vile vipande vya ardhi ambapo mahindi yanaweza yakapandwa hapo. Ili Kenya kuvuna magunia 44 ya mahindi, inahitaji mbegu magunia 500,000 kiasi ambacho bado ni changamoto. Katibu wa Idara ya Kilimo Dkt Paul Rono amesema serikali inatafuta mbinu bora za matumizi ya ardhi inayomilikiwa na serikali kwa upanuzi wa shughuli za kilimo. Akisema serikali imejiwekea malengo kufikia mwaka wa 2025, Dkt Rono alisema serikali imeagiza kampuni ya Kenya Seed (KSC) kuongeza kiwango cha mbegu za mahindi ambazo imekuwa ikitayarisha. Serikali pia inapanga kuwatafuta wataalamu wa kuwapa wakulima ujuzi na kuwauzia teknolojia za kisasa kupiga jeki kilimo cha mahindi. Katibu hayo kwenye kikao cha kubadilishana mawazo kati ya KSC na Shirika la Ustawishaji wa Kilimo (ADC) katika Mbegu Plaza mjini Kitale, Kaunti ya Uasin Gishu alisema mpango wa nyumba za gharama nafuu tena kwa mpangilio, nao unalenga kuhakikisha ardhi haigawanywi vipande vidogovidogo kila mara. Alisema kugawanya vipande vidogo huathiri kilimo cha mahindi hivyo kufanya iwe vigumu Wakenya kupata chakula cha kutosha. “Serikali inalenga kutumia vizuri jumla ya ekari 1.4 milioni ambazo zinamilikiwa na ADC na pia vipande vingine vya Idara ya Magereza na Huduma ya Vijana kwa Taifa (NYS) kupiga jeki kilimo cha mahindi kufikia hitaji la magunia 44 milioni kila mwaka,” akasema Dkt Rono. Katibu huyo alisema ADC imepeana jumla ya ekari 23,000 kwa KSC kwa uzalishaji wa mbegu za mahindi na kuongeza kwamba serikali imepata ardhi nyingine ya uzalishaji mbegu katika mataifa jirani ambayo ni Tanzania, Uganda na Rwanda. Alikuwa ameandamana na Meneja Mkuu wa ADC Mohammed Bulle na mwenzake wa KSC Sammy Chepsiror. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  